Аҧснытәи аделегациа Ареспублика Никарагуа Апрезидент Даниель Ортега иинаугурациа ацеремониаҿы ахы аланархәит
Аҟәа. Ажьырныҳәамза 11. Аҧсныпресс. Аҧсны адәныҟатәи аусқәа рминистр Даур Ақаҩба наҧхгара зиҭо Аҧснытәи аделегациа, Ареспублика Никарагуа Апрезидент Даниель Ортега иинаугурациа ацеремониаҿы ахы аланархит. Абри атәы аанацҳауеит Аҧсны адәныҟатәи аусқәа рхылаҧшырҭа апресс-маҵзура.
Аинаугурациа ацеремониа Ареспублика Никарагуа аҳҭнықалақь Манагуа ареволиуциа Ашҭаҿы имҩаҧысит. Аҳаҭыр зқәу асасцәа рхыҧхьаӡара аҿы иҟан –Венесуела, Гондурас, Сальвадор Апрезидентцәа, иара убас, еиуеиҧшым атәылақәа Рминистррақәеи рхылаҧшырҭақәеи рнаҧхгаҩцәа.
Абҵарамза, 2016 шықәса рзы имҩаҧгаз алхрақәа рҿы аиааира згаз Даниель Ортега, абар хынтәны Аҳәынҭқарра Ахада имаҵураҭыҧ дахагылоит.
Аҧснытәи Аҳәынҭқарра аделегациа Никарагуа аҟазаара иалагӡаны, хазы игоу Аминистррақәеи ахылаҧшырҭақәеи рҟынтәи аколлегацәеи, иара убас Никарагуа Апрезидент Иусбарҭа ахаҭарнакцәеи рҧыларақәа мҩаҧысит. Аиҧыларақәа рҿы Аҧсни Никарагуеи рыбжьара аҩганктәи аусеицуратә еизыҟазаашьақәа рыҿиара иадҳәалоу азҵаарақәа жәпакы ирылацәажәеит.